CELEX: 32013D0173
Language: da
Date: 2013-04-08 00:00:00
Title: 2013/173/EU: Kommissionens afgørelse af 8. april 2013 om en foranstaltning, der er truffet af Danmark i overensstemmelse med artikel 11 i Europa-Parlamentets og Rådets direktiv 2006/42/EF, og som forbyder en type af multifunktionelle jordflytningsmaskiner (meddelt under nummer C(2013) 1874)  EØS-relevant tekst

10.4.2013   
            
            
               DA
            
            
               Den Europæiske Unions Tidende
            
            
               L 101/29
            
         KOMMISSIONENS AFGØRELSE
   af 8. april 2013
   om en foranstaltning, der er truffet af Danmark i overensstemmelse med artikel 11 i Europa-Parlamentets og Rådets direktiv 2006/42/EF, og som forbyder en type af multifunktionelle jordflytningsmaskiner
   (meddelt under nummer C(2013) 1874)
   (EØS-relevant tekst)
   (2013/173/EU)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2006/42/EF af 17. maj 2006 om maskiner og om ændring af direktiv 95/16/EF (1), særlig artikel 11, og
   ud fra følgende betragtninger:
   
               (1)
            
            
               De danske myndigheder underrettede i overensstemmelse med den procedure, der er fastsat i artikel 11, stk. 2, i direktiv 2006/42/EF, Kommissionen og de øvrige medlemsstater om en foranstaltning vedrørende maskiner af typen Multione S630, der fremstilles af C.S.F. Srl., via Palù 6/8, 36040 Grumolo delle Abbadesse (Vicenza), Italien. Maskinerne var forsynet med CE-mærkning og var ledsaget af en EF-overensstemmelseserklæring, jf. direktiv 2006/42/EF om maskiner, Kommissionens direktiv 2004/108/EF (2) om elektromagnetisk kompatibilitet og Europa-Parlamentets og Rådets direktiv 2000/14/EF (3) om støjemission i miljøet fra maskiner til udendørs brug.
            
         
               (2)
            
            
               
                  Multione S630 er en multifunktionel jordflytningsmaskine, som kan forsynes med en lang række indretninger, der gør det muligt at udføre mange forskellige arbejdsopgaver inden for f.eks. skovbrug, landbrug, havearbejde, landskabsplanlægning, vejvedligeholdelse og bygge- og anlægsarbejde.
            
         
               (3)
            
            
               Begrundelsen for den danske foranstaltning var, at maskinerne ikke opfylder de væsentlige sikkerheds- og sundhedskrav i punkt 3.4.4. i bilag I til direktiv 2006/42/EF, hvor det er fastsat, at hvis der ved anvendelse af en selvkørende maskine med kørende operatør er risiko for nedfaldende genstande eller materialer, skal maskinen være konstrueret og fremstillet således, at der tages højde for denne risiko, og, hvis dens dimensioner muliggør det, være udstyret med et passende førerværn.
            
         
               (4)
            
            
               De danske myndigheder anførte, at selv om den kørende operatør i forbindelse med flere af maskinernes tilsigtede funktioner blev udsat for risiko for nedfaldende genstande eller materialer, blev maskinerne markedsført uden et førerværn mod nedstyrtende materialer (FOPS). De danske myndigheder anmodede fabrikanten om at træffe hjælpeforanstaltninger. Da denne anmodning ikke blev imødekommet, valgte de danske myndigheder at forbyde markedsføringen af Multione S630-maskiner uden FOPS og anmodede fabrikanten om at træffe korrigerende foranstaltninger med hensyn til maskiner, der allerede var markedsført.
            
         
               (5)
            
            
               Kommissionen skrev til fabrikanten og opfordrede denne til at fremsætte sine bemærkninger til den foranstaltning, som Danmark havde truffet. Fabrikanten anførte i sit svar, at man ikke anså det for nødvendigt at udstyre maskinen med FOPS, når den blev leveret med henblik på udførelse af funktioner, der ikke indebærer risiko for nedfaldende genstande eller materialer. Fabrikanten gjorde imidlertid Kommissionen opmærksom på, at der som følge af de danske myndigheders foranstaltning var blevet truffet foranstaltninger til at sikre, at alle maskiner, der markedsføres i Danmark, er udstyret med FOPS.
            
         
               (6)
            
            
               I henhold til punkt 1.1.2, litra a), i bilag I til direktiv 2006/42/EF skal maskinen konstrueres og fremstilles således, at den kan fungere og kan betjenes, indstilles og vedligeholdes, uden at personer udsættes for risiko, når disse operationer foretages på de betingelser, der er foreskrevet, men også under enhver forkert brug heraf, der med rimelighed kan forudses. Formålet med de foranstaltninger, der træffes, skal være at fjerne enhver risiko i maskinens samlede, forventede levetid, herunder også i transport-, monterings-, afmonterings-, frakoblings- og skrotningsfaserne.
            
         
               (7)
            
            
               Når der er tale om en multifunktionel maskine som f.eks. Multione S630, må en sådan maskine, selv om den oprindeligt blev leveret med henblik på udførelse af funktioner, der ikke indebærer risiko for nedfaldende genstande eller materialer, i sin forventede levetid forventes at blive brugt til andre tilsigtede funktioner, som udsætter operatører for denne risiko. Ved konstruktionen og fremstillingen af maskinen bør der derfor tages højde for risikoen for nedfaldende genstande eller materialer.
            
         
               (8)
            
            
               En undersøgelse af den dokumentation, der er forelagt af de danske myndigheder, og de bemærkninger, der er fremsat af fabrikanten, bekræfter, at maskiner af typen Multione S630 uden FOPS ikke opfylder de væsentlige sikkerheds- og sundhedskrav i punkt 3.4.4 i bilag I til direktiv 2006/42/EF, og at denne manglende opfyldelse udgør en alvorlig sikkerhedsfare for kørende operatører som følge af nedfaldende genstande eller materialer —
            
         VEDTAGET DENNE AFGØRELSE:
   Artikel 1
   Den foranstaltning, hvorved de danske myndigheder har forbudt markedsføringen af maskiner af typen Multione S630, der ikke er udstyret med et førerværn mod nedstyrtende materialer (FOPS), og anmodet fabrikanten om at træffe hjælpeforanstaltninger med hensyn til maskiner, der allerede er markedsført, er berettiget.
   Artikel 2
   Denne afgørelse er rettet til medlemsstaterne.
   
      Udfærdiget i Bruxelles, den 8. april 2013.
      
         
            På Kommissionens vegne
         
         Antonio TAJANI
         
            Næstformand
         
      
   
   
      (1)  EUT L 157 af 9.6.2006, s. 24.
   
      (2)  EUT L 337 af 13.11.2004, s. 13.
   
      (3)  EFT L 162 af 3.7.2000, s. 1.